
Parlamentul României

Camera Deputaţilor

Comisia pentru muncă şi protecţie socială
	Bucureşti,
	18 martie 2019

	Nr.
	4c-9/473


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea art.14 din Legea-cadru nr.153/2017 privind salarizarea personalului plătit din fonduri publice, trimisă Comisiei pentru muncă şi protecţie socială în procedură obişnuită, cu adresa nr. Plx 255/2018 din 25 aprilie 2018, pentru dezbatere pe fond.

PREŞEDINTE,

ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	18 martie 2019

	Nr.
	4c-9/473


R A P O R T

asupra propunerii legislative pentru modificarea art.14 din Legea-cadru nr.153/2017 privind salarizarea personalului plătit din fonduri publice
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 255/2018 din 25 aprilie 2018, cu dezbaterea pe fond, în procedură obişnuită, a propunerii legislative pentru modificarea art.14 din Legea-cadru nr.153/2017 privind salarizarea personalului plătit din fonduri publice.
Propunerea legislativă are ca obiect de reglementare modificarea art.14 din Legea-cadru nr.153/2017 în sensul ca indemnizaţia pentru titlul ştiinţific de doctor să se acorde şi persoanelor care nu îşi desfăşoară activitatea în domeniul pentru care deţin acest titlu, persoanelor care realizează cumul de funcţii, la toate funcţiile exercitate, precum şi personalului didactic de predare care a obţinut gradul didactic I prin echivalare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1136/20.12.2017)

· avizul favorabil al Consiliului Economic şi Social (nr.5763/05.12.2017)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/239/09.05.2018)

· avizul negativ al Comisiei pentru învăţământ, ştiinţă, tineret şi sport (nr.4c-9/142/15.05.2018)

· avizul negativ al Comisiei pentru buget, finanţe şi bănci 
(nr.4c-2/354/13.06.2018)

· avizul negativ al Comisiei juridice, de disciplină şi imunităţi 
(nr.4c-11/395/05.03.2019)

· punctul de vedere, negativ, al Guvernului (nr.52/16.01.2018).

La dezbaterile care au avut loc în şedinţa comisiei din 12 martie 2019 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, reprezentanţii Ministerului Muncii şi Justiţiei Sociale.
La lucrările comisiei şi-au înregistrat prezenţa 20 de deputaţi, din totalul de 22 de membri ai comisiei.

Raportul comisiei a fost adoptat cu majoritate de voturi (3 voturi împotrivă).

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost respinsă de Senat în şedinţa din 23 aprilie 2018.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

1. Formularea este ambiguă şi neadecvată stilului normativ, nerespectând prevederile art.36 alin.(1) din Legea nr.24/2000, republicată, cu modificările şi completările ulterioare;
2. În cazul în care indemnizaţia pentru titlul ştiinţific de doctor s-ar acorda unei persoane atât la funcţia de bază, cât şi pentru funcţiile exercitate prin cumul de funcţii sau activităţi salarizate prin plata cu ora, s-ar ajunge în situaţia în care indemnizaţia ar fi acordată pentru fiecare funcţie deţinută, inclusiv pentru orele efectuate în sistem de plată cu ora. Astfel, respectiva persoană ar putea primi în acelaşi timp aceeaşi indemnizaţie de mai multe ori, numărul de indemnizaţii fiind în această situaţie nelimitat, aspect care ar conduce la un impact bugetar semnificativ, dar şi la situaţii discriminatorii faţă de cei care îşi desfăşoară activitatea în domeniul în care a obţinut titlul ştiinţific de doctor.

În acest context, precizăm că nu este indicată sursa din care cheltuielile bugetare vizate urmează a fi suportate şi nici nu se face referire la implicaţiile financiare pe care implementarea măsurilor propuse le presupune. Or, potrivit art. 138 alin.(5) din Constituţia României, republicată, „nicio cheltuială bugetară nu poate fi aprobată fără stabilirea sursei de finanţare”;

3. Referitor la modificarea alin.(3) din lege, în sensul în care personalul didactic de predare care a obţinut gradul didactic I prin echivalare să beneficieze şi de indemnizaţia pentru titlul ştiinţific de doctor, considerăm că măsura nu este echitabilă faţă de personalul care a obţinut gradul didactic I fără echivalare, prin desfăşurarea unei activităţi didactice efective de cel puţin 8 ani.
Acordarea succesivă a gradelor didactice semnifică dobândirea de către cadrul didactic a unui plus de profesionalizare, confirmat prin rezultatele obţinute la probe special concepute pentru a pune în evidenţă valoarea adăugată achiziţionată, respectiv dobândirea unui nivel înalt de maturitate profesională şi expertiză, care îl recomandă ca pe un furnizor de bune practici în mediul educaţional şcolar, în intervalul parcurs de la obţinerea definitivării în învăţământ. 
Pentru obţinerea gradelor didactice, cadrul didactic trebuie să se remarce prin prestaţii didactice de calitate, prin conduită deontologică ireproşabilă, prin competenţă didactică de înalt nivel dovedită prin rezultatele obţinute în procesul de învăţământ, prin preocupări şi realizări de cercetare şi inovare a procesului de învăţământ, prin iniţiativă şi responsabilitate în dezvoltarea culturii calităţii în organizaţia şcolară, prin conduită etică şi deontologică ireproşabilă.
Competenţele dobândite prin promovarea succesivă în grade didactice, activitatea didactică desfăşurată efectiv cel puţin 8 ani şi experienţa acumulată până la obţinerea gradului didactic I, justifică acordarea indemnizaţiei pentru titlul ştiinţific de doctor cumulativ cu drepturile salariale corespunzătoare gradului didactic I.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

